<classify> WAZIRI wa Afya Maendeleo ya Jamii, Jinsia, Wazee na Watoto, Ummy Mwalimu amepokea shehena ya dawa, vifaa na vifaa tiba kutoka serikali ya India, zikiwemo dawa za kuzuia kifafa kwa wajawazito, chanjo ya homa ya ini na za matibabu ya saratani.Dawa hizo zenye thamani ya zaidi ya Sh bilioni mbili zenye lengo la kuongeza nguvu katika kuimarisha sekta ya afya zitasambazwa nchini kote haraka.Alisema atahakikisha dawa hizo ambazo asilimia kubwa ni dawa muhimu, ikiwemo ya kuzuia kifafa kwa wajawazito, chanjo ya homa ya ini na dawa kwa ajili ya matibabu kwa wagonjwa wa saratani, zinasambazwa haraka katika vituo vilivyokusudiwa kwa mfumo wa maoteo. Ummy alisema hayo jana Dar es Salaam na kuongeza kuwa miongoni mwa dawa ambazo zimetolewa na serikali ya India ni Amoxline kwa ajili ya kuzuia maambukizi ya bakteria kwa watoto ambazo ni dozi 19,800.Dawa nyingine ni dozi 3,000 za kuzuia wanawake kuvuja damu nyingi muda mfupi baada ya kujifungua na dozi 3,000 za kutibu kifafa cha mimba ambazo tutahakikisha shehena hii ya dawa muhimu zinasambazwa haraka ili kupanua wigo wa upatikanaji wa dawa nchini, alisema. Alisema dawa hizo ni msaada, hivyo zitatolewa bure katika hospitali za karibu ili ziweze kutumiwa mapewa kwa sababu ni nyingi na baadhi zina miaka miwili kumaliza matumizi yake.Alisema ameelekeza kwa upande wa dawa za chanjo ya homa ya ini, zitumike kukinga watoa huduma za afya na madaktari ambao wapo katika hatari kubwa ya maambukizi. Watoa huduma wetu ndio wenye changamoto kubwa ya kuugua homa ya ini kwa kuwa wanakutana na kutoa huduma kwa wagonjwa wakiwa hawana kinga hivyo naelekeza dawa hizo zitumike kwao na tutahakikisha wanapata chanjo ya pili hadi kumaliza dozi, alisema.  <topic>: kitaifa 